Suomen kansalaisuuslakia muutetaan mahdollistamaan kansalaisuuden poistaminen, mikäli henkilö syyllistyy vakaviin rikoksiin. Lain on tarkoitus tulla voimaan 1.5.2019.

Suomen kansalaisuuden voi menettää, jos henkilöllä on toisen maan kansalaisuus sekä riittävän vahvat sidokset toiseen maahan. Kansalaisuuden voi menettää, jos syyllistyy törkeään rikokseen, jossa tuomio on vähintään kahdeksan vuoden ehdoton vankeusrangaistus.

Lakimuutoksessa on eritelty myös terrorismirikokset ja terroristisessa tarkoituksessa tehdyt rikokset. Terrorismirikoksissa kansalaisuuden menettämisen perusteena on kuitenkin se, että rikos on kohdistettu Suomen elintärkeitä etuja vastaan.

Sisäministeri Kai Mykkänen pitää kansalaisuuden poistamista edelleen harvinaisena. Hän kuitenkin painottaa, että maanpetturit ja terrorismirikoksista tuomitut voisivat menettää Suomen kansalaisuuden. Lakimuutos ei toimi takautuvasti, eli jos ISIS-taistelija on aiemmin tuomittu terrorismirikoksesta Suomessa, hän ei tule menettämään kansalaisuuttaan lakimuutoksen tultua voimaan.

Lähde: Valtioneuvoston kanslia

Lue myös: Mykkänen: Lähtökohtaisesti ISIS-taistelijoiden kansalaisuus säilyy